CELEX: 32011D0890
Language: sl
Date: 2011-12-22 00:00:00
Title: 2011/890/EU: Izvedbeni sklep Komisije z dne 22. decembra 2011 o pravilih za vzpostavitev, upravljanje in delovanje mreže nacionalnih organov, pristojnih za e-zdravje

28.12.2011   
            
            
               SL
            
            
               Uradni list Evropske unije
            
            
               L 344/48
            
         IZVEDBENI SKLEP KOMISIJE
   z dne 22. decembra 2011
   o pravilih za vzpostavitev, upravljanje in delovanje mreže nacionalnih organov, pristojnih za e-zdravje
   (2011/890/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2011/24/ES Evropskega parlamenta in Sveta z dne 9. marca 2011 o uveljavljanju pravic pacientov pri čezmejnem zdravstvenem varstvu (1) in zlasti člena 14(3) Direktive,
   ob upoštevanju naslednjega:
   
               (1)
            
            
               Člen 14 Direktive 2011/24/EU nalaga Uniji, da podpira in olajšuje sodelovanje in izmenjavo informacij med državami članicami v okviru prostovoljne mreže, ki povezuje nacionalne organe, ki so pristojni za e-zdravje in jih imenujejo države članice (v nadaljnjem besedilu: mreža e-zdravja).
            
         
               (2)
            
            
               V skladu s členom 14(3) Direktive 2011/24/EU mora Komisija sprejeti potrebna pravila za vzpostavitev, upravljanje in pregledno delovanje mreže e-zdravja.
            
         
               (3)
            
            
               Ker je sodelovanje v mreži e-zdravja prostovoljno, se države članice lahko kadar koli pridružijo. Zaradi organizacijskih potreb morajo države članice, ki nameravajo sodelovati, o svoji nameri vnaprej obvestiti Komisijo.
            
         
               (4)
            
            
               Osebne podatke predstavnikov držav članic, strokovnjakov in opazovalcev, ki sodelujejo v mreži e-zdravja, je treba obdelati v skladu z Direktivo 95/46/ES Evropskega parlamenta in Sveta z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov (2) ter Direktivo 2002/58/ES Evropskega parlamenta in Sveta z dne 12. julija 2002 o obdelavi osebnih podatkov in varstvu zasebnosti na področju elektronskih komunikacij (Direktiva o zasebnosti in elektronskih komunikacijah) (3).
            
         
               (5)
            
            
               Svet je v sklepih iz leta 2009 o varnem in učinkovitem zdravstvenem varstvu prek e-zdravja pozval k uravnavi e-zdravja z zdravstvenimi strategijami in potrebami na ravni Unije in na nacionalnih ravneh z neposredno udeležbo nacionalnih zdravstvenih organov. Za dosego tega je Svet v sklepih pozval tudi k mehanizmu upravljanja na visoki ravni, po katerem sta bila uvedena skupni ukrep (4) v okviru programa ukrepov skupnosti na področju zdravja (5) in tematska mreža v okviru podpornega programa izvajanju politike IKT (6) v programu za konkurenčnost in inovativnost (v nadaljnjem besedilu: skupni ukrep oziroma tematska mreža). Zaradi usklajevanja, medsebojnega navezovanja in doslednosti dela pri e-zdravju na ravni Unije in preprečevanja podvajanja dela je primerno zagotoviti, da se delo navedenega mehanizma na visoki ravni nadaljuje v okviru mreže e-zdravja, kolikor je to delo združljivo s cilji, ki jih za mrežo določa člen 14(2) Direktive 2011/24/EU, in povezati skupni ukrep in tematsko mrežo z mrežo e-zdravja.
            
         
               (6)
            
            
               Ukrepi, predvideni s tem sklepom, so v skladu z mnenjem odbora, ustanovljenega s členom 16 Direktive 2011/24/EU –
            
         SPREJELA NASLEDNJI SKLEP:
   Člen 1
   Vsebina
   Ta sklep določa potrebna pravila za vzpostavitev, upravljanje in delovanje mreže nacionalnih organov, pristojnih za e-zdravje, v skladu s členom 14(1) Direktive 2011/24/EU.
   Člen 2
   Naloge
   1.   Mreža e-zdravja izpolnjuje cilje, ki jih ji določa člen 14(2) Direktive 2011/24/EU.
   2.   Pri izpolnjevanju navedenih ciljev mreža e-zdravja tesno sodeluje s skupnim ukrepom in tematsko mrežo ter gradi na dosežkih pri teh dveh dejavnostih.
   Člen 3
   Članstvo – imenovanje
   1.   Člani so organi držav članic, ki so pristojni za e-zdravje in jih imenujejo države članice, ki sodelujejo pri mreži e-zdravja.
   2.   Države članice, ki želijo sodelovati pri mreži e-zdravja, o svoji nameri pisno obvestijo Komisijo in nacionalni organ, ki je pristojen za e-zdravje in ki so ga imenovale v skladu s členom 14(1) Direktive 2011/24/EU.
   3.   Vsak nacionalni organ, pristojen za e-zdravje, imenuje v mreži e-zdravja po enega predstavnika in enega namestnika ter o tem obvesti Komisijo.
   4.   Imena organov držav članic so objavljena v registru strokovnih skupin Komisije in drugih podobnih subjektov (v nadaljnjem besedilu: register).
   5.   Osebni podatki predstavnikov držav članic, strokovnjakov in opazovalcev, ki sodelujejo v mreži e-zdravja, se zbirajo, obdelujejo in objavijo v skladu z direktivama 95/46/ES in 2002/58/ES.
   Člen 4
   Odnos med mrežo e-zdravja in Komisijo
   1.   Komisija se lahko posvetuje z mrežo e-zdravja o kateri koli zadevi v zvezi z e-zdravjem v Uniji, zlasti kadar je to potrebno zaradi usmerjanja skupnega ukrepa in tematske mreže.
   2.   Kateri koli član mreže e-zdravja lahko svetuje Komisiji, naj se posvetuje z mrežo e-zdravja o posebnem vprašanju.
   Člen 5
   Poslovnik
   Mreža e-zdravja z navadno večino svojih članov sprejme poslovnik na predlog služb Komisije po posvetovanju z državami članicami, ki sodelujejo v mreži.
   Člen 6
   Delovanje
   1.   Mreža e-zdravja lahko ustanovi podskupine za preučitev posebnih vprašanj pod referenčnimi pogoji, ki jim jih sama določi. Take podskupine se razpustijo takoj, ko izpolnijo nalogo.
   2.   Mreža e-zdravja sprejme večletni delovni program in instrument za oceno njegovega izvajanja.
   3.   Člani mreže e-zdravja in njihovi predstavniki ter povabljeni strokovnjaki in opazovalci spoštujejo obveznosti o varovanju poslovnih skrivnosti iz člena 339 Pogodbe in njenih izvedbenih pravilih ter iz Pravilnika Komisije o varnosti v zvezi z zaščito tajnih podatkov EU iz Priloge k Sklepu Komisije 2001/844/ES, ESPJ, Euratom z dne 29. novembra 2001 o spremembah njenega poslovnika (7). Če teh obveznosti ne spoštujejo, lahko predsedujoči mreže e-zdravja ukrene vse potrebno.
   Člen 7
   Sekretariat mreže e-zdravja
   1.   Komisija zagotovi tajniško podporo mreži e-zdravja.
   2.   Sestankov mreže e-zdravja in njenih podskupin se lahko udeležujejo tudi drugi uradniki Komisije, ki jih zanimajo razprave.
   3.   Komisija objavi ustrezne informacije o dejavnostih mreže e-zdravja v samem registru ali s povezavo z registra na posebno spletno stran.
   Člen 8
   Stroški sestankov
   1.   Komisija ne plača sodelujočih za delo pri dejavnostih mreže e-zdravja.
   2.   Komisija sodelujočim povrne potne stroške in stroške bivanja v zvezi z dejavnostmi mreže e-zdravja v skladu z veljavnimi predpisi Komisije.
   Navedeni stroški se povrnejo v mejah razpoložljivih odobrenih sredstev, dodeljenih po letnem postopku razporeditve sredstev.
   Člen 9
   Začetek veljavnosti
   Ta sklep začne veljati dan po objavi v Uradnem listu Evropske unije.
   
      V Bruslju, 22. decembra 2011
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 88, 4.4.2011, str. 45.
   
      (2)  UL L 281, 23.11.1995, str. 31.
   
      (3)  UL L 201, 31.7.2002, str. 37.
   
      (4)  Skupni ukrep za pobudo za upravljanje e-zdravja; Sklep Komisije C(2010) 7593 z dne 27. oktobra 2010 o dodelitvi nepovratnih sredstev za predloge za leto 2010 v skladu z drugim Programom ukrepov skupnosti na področju zdravja (2008–2013), številka pogodbe 2010/2302.
   
      (5)  Sklep št. 1350/2007/ES Evropskega parlamenta in Sveta z dne 23. oktobra 2007 o uvedbi drugega programa ukrepov Skupnosti na področju zdravja (2008–2013) (UL L 301, 20.11.2007, str. 3).
   
      (6)  Sklep št. 1639/2006/ES Evropskega parlamenta in Sveta z dne 24. oktobra 2006 o ustanovitvi Okvirnega programa za konkurenčnost in inovativnost (2007–2013) (UL L 310, 9.11.2006, str. 15).
   
      (7)  UL L 317, 31.12.2001, str. 1.